རྩོམ་རིག་དཔྱད་བརྗོད་དང་སྤྱིར་བཏང་གི་བསམ་བློའི་དཔྱད་བརྗོད་མི་འདྲ་སྟེ།བསམ་བློའི་དཔྱད་བརྗོད་ཀྱི་ཁ་གཏོད་ཡུལ་ནི་སྤྱི་ཚོགས་འཚོ་བ་དང་མི་རྣམས་ཀྱིས་རོལ་གྱིན་པའི་འཚོ་བ།བྱ་བའི་ལས་གནས་ཁྲོད་ཕྱིར་མངོན་པའི་བསམ་བློའི་གནད་དོན་ཡོད་ཚད་ཡིན་ལ།དམིགས་ཡུལ་ཐད་ནས་ཀྱང་མི་རྣམས་ཀྱི་བསམ་པའི་ཤེས་རྟོག་མཐོར་བཏང་ཏེ་བདེན་རྫུན་གསལ་འབྱེད་བྱེད་པ་དང།གསལ་བརྗོད་བྱ་ངེས་ཀྱི་ལྟ་བ་གཅིག་པུར་ཕྱོགས་ཡོངས་ནས་དཔྱད་གཞི་བསྡུ་སྒྲིག་གིས་དཔྱད་བརྗོད་བྱེད་ཆོག་ལ།རྩོམ་རིག་དཔྱད་བརྗོད་ཀྱི་ཁ་གཏོད་ས་གཙོ་བོ་དེ་རྩོམ་རིག་བརྩམས་ཆོས་ཡིན་ཕྱིན།༼བརྩམས་སྒྲུང་།སྙན་ངགལྷུག་རྩོམ།ཟློས་གར།རི་མོ།གློག་བརྙན།༽དཔྱད་བརྗོད་དམིགས་ཡུལ་ཀྱང་བསམ་བློའི་དགོངས་གཞི་དང་གསར་རྩོམ་གྱི་རྩོམ་གཤིས།སྒྱུ་རྩལ་ཁྱད་ཆོས་སོགས་ནས་དཔྱད་གླེང་དང་དཔྱད་འཇོག་བགྱིས་ཏེ་ཀློག་གཟིགས་དང་མྱོང་རོལ་ཆུ་ཚད་མཐོར་གཏོང་བ་དེ་ཡིན།དཔྱད་བརྗོད་སྐབས་རྩོམ་རིག་བརྩམས་ཆོས་ཀྱི་འབྲེལ་ཡོད་དཔྱད་གཞི་འཚོལ་བསྡུ་བྱ་བ་ལས་ཇི་སྲིད་ཀྱིས་དཔྱད་འཇོག་བྱེད་ཆོག་པ་ཞིག་མ་ཡིན་པར་རྩོམ་རིག་བརྩམས་ཆོས་རང་སྟེང་ནས་འབྱུང་བའི་བརྗོད་པ་དག་དཀྱུས་གཅིག་ཏུ་སྤུངས་ཏེ།དབྱེ་ཞིབ་རྐྱང་བའི་འཆིང་ཐག་བཤིག་བཞིན་རྩོམ་རིག་བརྩམས་ཆོས་དེ་ཅིའི་ཕྱིར་འདི་ལྟ་བུ་ཡིན་དགོས་པ་དང་།འདི་ལྟར་བྱེད་ན་ལེགས་མི་ལེགས་སོགས་ཁ་གསལ་དུ་བཏོན་ནས་བརྩམས་ཆོས་ལ་གདེང་འཇོག་ཧྲིལ་བོ་ཞིག་བྱ་དགོས་པ་མ་ཟད།གདེང་འཇོག་གི་བརྒྱུད་རིམ་སོགས་ངེས་པར་དུ་ཡོད་དགོས།དེའི་ཕྱིར་བོད་ཀྱི་སྙན་ངག་གསར་པའི་དཔྱད་བརྗོད་ལ་མཚོན་ནའང་བརྗོད་བྱ་རྐྱང་བའི་དབྱེ་ཞིབ་ལས་བརྒལ་ཏེ་དཔྱད་བརྗོད་ཀྱི་དམིགས་ཡུལ་གསལ་ཞིང་།བདེན་དགེ་མཛེས་གསུམ་གྱི་རྩ་དོན་གཞིར་བཅོལ་ནས་སྙན་ངག་པའི་ནང་སེམས་ཀྱི་ཚོར་འདུ་དང་དཔྱོད་ཤེས།འདུ་ཤེས་འཛིན་སྟངས།རང་རིག་གི་མྱོང་བ་དང་རང་རིག་གི་ཚོར་བ་སོགས་མངོན་སུམ་དུ་བཀྲལ་ནས་བརྩམས་ཆོས་ཀྱིས་ཅི་ཞིག་གསར་དུ་བསྐྲུན་པ་དང་ཇི་ལྟར་གསར་དུ་བསྐྲུན་པའི་སྐོར་ཀློག་པ་པོའི་སྣང་ངོར་དྲངས་ནས་སྙན་ངག་གསར་པའི་མྱོང་རོལ་ལ་སྣེ་སྟོན་བྱས་ཤིང་།སྙན་ངག་གསར་པའི་གཞུང་ལུགས་ཀྱི་མ་ལག་འགྲུབ་པར་དགོས་ངེས་ཀྱི་ནུས་པ་གདོན་འོས་སོ།།